Ohne Furcht und Adel / Citadels
Et kortspil designet af Bruno Faidutti, udgivet af Hans-im-Glück og MultiSim 2000.
BF: reglerne mærket med disse initialer er designerens originale regler som ikke er medtaget på tysk.

For 3 til 7 spillere. Spilletid ca. 90 minutter.

Indhold:
81 spillekort fordelt på: 65 Bygninger, 8 Personer, 1 Kongekrone samt 7 Oversigtskort. Desuden indeholder æsken 30 "Guldmønter" af acryl, 1 fod til Kongekrone-kortet og reglerne.

Spillernes mål:
Hver spiller opbygger sin egen by ved at lægge Bygningskort ned på bordet foran sig. Når en af byerne indeholder 8 Bygninger slutter spillet og spilleren med den mest værdifulde by vinder spillet.

Forberedelser:
Sæt Krongekronen på plastikfoden og stil den foran den ældste spiller - eller find den første Konge ved lodtrækning. Guldmønterne lægges midt på bordet; Bygningskortene og Personkortene blandes hver for sig og lægges i to bunker midt på bordet med bagsiderne opad. Hver spiller tager: 4 Bygningskort, 2 Guld samt 1 Oversigtskort.

Bygningskort:
Hvert kort tilhører en bestemt type der er angivet med en farvet kugle i nederste venstre hjørne: Blå = fordel for Prædikanten, Gul = fordel for Kongen, Grøn = fordel for Handleren, Rød = fordel for Soldaten, Lilla = Specialkort.

Hver Bygning har en værdi/byggeomkostning vist med et antal Guldmønter i øverste venstre hjørne.Desuden har alle de lilla kort en kort tekst der beskriver deres specielle egenskaber:

Bibliothek - Bibliotek
Hvis du vælger at tage kort i stedet for Guld som Indkomst må du beholde begge kort.

Drachenhort - Dragerede
Denne bygning er ren prestige - ingen har set en Drage i de sidste tusind år.
Koster 6 Guld at bygge, men er 8 Guld værd når byen tælles op ved spillets slutning.

Friedhof - Kirkegård
Når Soldaten ødelægger en bygning må du tage kortet op på din hånd mod at betale 1 Guld (til banken).
Dog må du ikke gøre det hvis du selv er Soldaten.

Geisterstadt - Spøgelsesby
Når byen tælles op ved spillets slutning kan du frit vælge hvilken farvegruppe denne tilhører.
(BF: Særreglen kan ikke benyttes når kortet udspilles i den allersidste omgang)

Hexenschule - Hekseskole
Skifter farvegruppe efter ønske under Indkomst. Dvs. at kortet giver 1 Guld når du er Handler, Konge, Prædikant eller Soldat.

Laboratorium - Laboratorium
Du kan 'sælge' et kort fra din hånd til banken for 1 Guld. Kortet lægges i returbunken.

Schmiede - Smedie
Du må købe 2 ekstra kort mod at betale 3 Guld.
(BF: Du får 3 kort for de 3 Guld)

Sternwarte - Observatorium
Hvis du vælger at tage kort i stedet for Guld som Indkomst må du trække 3 kort (og returnere de to af dem).

Universität - Universitet
Ren prestige - ingen har nogensinde forstået hvad denne bygning skulle være godt for.
Koster 6 Guld at bygge, men er 8 Guld værd når byen tælles op ved spillets slutning.

Wehrturm - Kastel
Disse 2 kort kan ikke ødelægges af Soldaten.

Personkort:
Hver af de 8 Personer har særlige egenskaber

1)  Meuchler - Morder
Han annoncerer hvilken PERSON (ikke spiller) han forsøger at myrde. Spilleren der sidder med dette kort skal ikke sige noget. Han har heller ikke noget at skulle have sagt når det bliver hans tur - for den har han nemlig mistet!

2) Dieb - Tyv
Han annoncerer hvilken PERSON (ikke spiller) han forsøger at bestjæle. Spilleren der sidder med den nævnte Person skal afgive alt sit Guld til Tyven når han begynder sin egen tur (man mister derfor ikke sin nye indtægt).

3) Magier - Magiker
Han kan enten ombytte hele sin korthånd med korthånden fra en anden spiller. Dette gælder også selvom Magikeren ingen kort har på hånden - i så fald tager han simpelthen blot den anden spillers kort.
Eller han må aflevere et hvilket som helst antal kort fra sin hånd og trække nye fra bunken. De afleverede kort læggest underst i bunken.

4) König - Konge
Han modtager 1 Guld i indkomst for hver Adelsbygning (gul) i sin by. Han overtager Kongekronen med det samme, og dermed opgaven med at annoncerer spillernes tur. Kongens privilegium er at vælge Personkort som den første i næste runde. Hvis der ikke bliver valgt en ny Konge i næste runde beholder den nuværende Konge kronen foran sig.
(BF: Hvis Kongen myrdes overtager denne spiller alligevel Kongekronen (og privilegiet) i næste tur.)

5) Prediger - Prædikant
Han modtager 1 Guld for alle Religiøse (blå) bygninger i sin by. Hele byen er fredet for Soldatens hærgen.

6) Händler - Handler
Han modtager 1 ekstra Guld i begyndelsen af sin tur. (Han kan derfor tage 3 Guld eller 1 Guld plus 2 kort).
Han modtager 1 Guld for hvert handelshus (grøn) i sin by.

7) Baumeister - Bygherre
Han modtager to ekstra kort i begyndelsen af sin tur. (Han vil derfor enten få 3 kort per tur eller 2 kort plus 2 Guld).
Han må også bygge op til 3 Bygninger i sin tur.

8) Söldner - Soldat
Han modtager 1 Guld for hver Militærbygning (rød) i sin by. I slutningen af sin tur må han nedbrænde en valgfri Bygning mod at betale værdien af bygningen minus 1 Guld. (En bygning med værdien 1 kan fjernes gratis, en bygning med værdien 5 koster 4 guld osv.). Soldaten kan også nedbrænde sine egne Bygninger. Han kan dog ikke nedbrænde bygninger i Prædikantens by eller i en færdigbygget by (en by med 8 Bygninger). Nedbrændte Bygninger lægges i aflægningsbunken.

Forløbet af en spillerunde:
De 8 Personkort blandes og lægges med bagsiden opad midt på bordet. Afhængig af antallet af spillere lægges kort tilside med for- eller bagside opad inden resten fordeles imellem spillerne:

Antal spillere:
3 = læg 2 kort ned med forsiden opad* og 1 kort med bagsiden opad. (Se iøvrigt særregel)
4 = læg 2 kort ned med forsiden opad* og 1 kort med bagsiden opad.
5 = læg 1 kort ned med forsiden opad* og 1 kort med bagsiden opad.
6 = læg 1 kort ned med bagsiden opad.
7 = læg 1 kort ned med bagsiden opad. (Se iøvrigt særregel)

*) Kongen må ikke være iblandt de to åbne kort. Læg et nyt kort ned istedet og husk at blande Kongen tilbage i bunken inden det lukkede kort (bagside opad) lægges. (Kongen kan godt ligge ude med bagsiden opad).

Spilleren med Kongekronen foran sig tager de resterende kort, kigger på dem og udvælger et som han lægger ned på bordet foran sig med bagsiden opad. Resten af kortene gives videre til spilleren til venstre.Hver spiller vælger efter tur et kort indtil den sidste spiller kun har valget imellem to kort. Det sidste kort lægges med bagsiden opad inde på midten af bordet.

Spilleren med Kongekronen opråber i nummerorden de enkelte Personer (begyndende med Morderen). Når en Person nævnes fremviser spilleren med denne person kortet og tager sin tur. Hvis ingen har valgt Personen går Kongen straks videre til næste person. Når alle spillere har haft tur blandes all 8 Personkort påny.

Spillerne får altså ikke tur i normal siddeorden, men istedet i nummerorden afhængig af den Person de har valgt.

I sin tur må en spiller foretage sig følgende (i valgfri orden):
- Tage Indkomst: enten 2 Guld eller trække 2 kort hvoraf han beholder det ene (det andet lægges i returbunken).
- Lægge et kort ned i sin by mod at betale værdien i Guld til banken.
- Foretage sine særlige egenskaber*.

*) Har personen flere egenskaber kan de foretages hver for sig jvfr. følgende eksempler:
- Handleren har intet Guld men sidder med et grønt kort "Kontor" med værdien 3 på hånden. Hans by indeholder allerede 2 grønne Bygninger samt 1 rød. Han beslutter sig for at trække kort som indtægt og indkasserer i sin egenskab af Handler 1 ekstra Guld. Da han desuden får 2 Guld for de to grønne Bygninger i sin by har han nu 3 Guld. Dem bruger han til bygge sit Kontor-kort. Da han allerede har taget indtægt for sine Bygninger kan han ikke tjene noget på Kontoret i denne omgang.

- Hvis Handleren havde valgt at tage 2 Guld som indtægt istedet for at trække et kort ville han have haft 3 Guld (sammen med den Guld han får i sin egenskab af Handler). Dermed kunne han bygge Kontoret og bagefter indkassere 3 Guld for sine 3 grønne Bygninger i byen.

- Magikeren har ingen kort på hånden i begyndelsen af sin tur, men beslutter sig alligevel for at indkassere 2 Guld som indtægt. Nu ser han sig om efter den spiller der har flest kort på hånden og bytter korthånd med ham. Medspilleren har nu ingen kort medens Magikeren bygger en af sine nyerhverveded Bygninger.

Spillets slutning og scoring:
Spillet slutter når en spiller har en by med 8 Bygninger. Omgangen spilles dog færdig. Hver spiller får følgende point:
- 1 point per møntsymbol på sine Bygninger.
- 3 point såfremt han har Bygninger i alle 5 farver.
- 4 point til den første spiller der fuldførte sin by (8 Bygninger)
- 2 point til alle andre spillere der har fuldført deres byer (8 Bygninger).

Vinderen er spilleren med flest point. Guld er intet værd ved spillets slutning. Har flere spillere lige mange point vinder spilleren med de mest værdifulde Bygninger (antal møntsymboler).

3 spillere:
Fjern Morderen fra spillet og spil indtil en by indeholder 10 Bygninger.

7 spillere:
Når den sidste spiller modtager 1 Personkort fra den sjette spiller tager han også den hemmelige kort fra midten af bordet. Han vælger nu et af disse kort og returnerer det andet til bordmidten med bagsiden opad. 

Kortere spil: Spil indtil en by indeholder 7 Bygninger i stedet for 8.

Dansk oversættelse :  Mik Svellov